ไฟเขียว"ลักษณ์"นั่งผจก.ธ.ก.ส.อีก4ปี
บอร์ดธ.ก.ส.มีมติให้ ลักษณ์ วจนานวัช ดำรงตำแหน่งผู้จัดการ ธ.ก.ส. ต่ออีก 1 วาระ สิ้นสุดปี 2560
11 มิ.ย. 2556

บอร์ดธ.ก.ส.มีมติให้ ลักษณ์ วจนานวัช ดำรงตำแหน่งผู้จัดการ ธ.ก.ส. ต่ออีก 1 วาระ สิ้นสุดปี 2560
นายทนุศักดิ์ เล็กอุทัย รมช.คลัง ในฐานะประธานคณะกรรมการ (บอร์ด) ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการมีมติเป็นเอกฉันท์ ให้นายลักษณ์ วจนานวัช ดำรงตำแหน่งเป็น ผู้จัดการ ธ.ก.ส.อีก 1 วาระ จากที่จะครบวาระการทำงานในวันที่ 30 กันยายน 2556 เป็น 30 กันยายน 2560 หลังจากที่ได้ประเมินงานในช่วง 4 ปีที่ผ่านมา
นายทนุศักดิ์ กล่าวเพิ่มเติมว่า  ธ.ก.ส.ยังได้รายงานในที่ประชุมบอร์ดถึงมติคณะรัฐมนตรี (ครม.) เมื่อวันที่ 10 มิถุนายน เกี่ยวกับการดำเนินโครงการรับจำนำข้าว ที่ภายในวันที่ 31 ธันวาคม 2556 จะต้องดูแลการใช้เงินในโครงการรับจำนำข้าวไม่เกิน 5 แสนล้านบาท โดยเป็นส่วนของเงินกู้ 4.1 แสนล้านบาทและเป็นสภาพคล่องของ ธ.ก.ส.อีก 9 หมื่นล้านบาท
“ที่ผ่านมา ธ.ก.ส.ไม่เคยใช้เงินเกินจากวงเงินที่ ครม.มีมติอนุมัติไว้ เพราะที่ผ่านมา ครม.จะอนุมัติวงเงินและจำนวนปริมาณข้าวที่เข้าโครงการรับจำนำข้าวของรัฐบาลเป็นคราวๆ ไป โดยที่ ครม.เองได้อนุมัติที่จะให้ ธ.ก.ส.ใช้สภาพคล่องสำรองไปพลางก่อน ในช่วงที่รอเงินระบายข้าวจากกระทรวงพาณิชย์ และที่ใช้วงเงินไปถึง 6 แสนล้านบาทนั้นก็ไม่ใช่เงินรับจำนำข้าวอย่างเดียว เพราะเงินกู้ที่ใช้ 4.1 แสนล้านบาทนั้น มีการใช้เพื่อการแทรกแซงพืชผลการเกษตรอื่นๆด้วย เช่น มันสำปะหลัง และยางพารา” นายทนุศักดิ์ กล่าว